b'\n_START_ARTICLE_\nVirgiliu Stoenescu\n_START_SECTION_\nBiografie\n_START_PARAGRAPH_\nVirgiliu Stoenescu s-a n\xc4\x83scut la data de 1 ianuarie 1947 \xc3\xaen ora\xc8\x99ul Br\xc4\x83ila. A urmat cursurile Liceului \xe2\x80\x9cIulia Ha\xc8\x99deu\xe2\x80\x9d din Bucure\xc8\x99ti \xc8\x99i apoi pe cele ale Facult\xc4\x83\xc8\x9bii de Comer\xc8\x9b Exterior din cadrul A.S.E. Bucure\xc8\x99ti, absolvite \xc3\xaen anul 1969. \xc3\x8entre anii 1969 \xc8\x99i 1973 este cercet\xc4\x83tor \xc8\x99tiin\xc8\x9bific la \xe2\x80\x9cInstitutul de Economie Mondial\xc4\x83\xe2\x80\x9d din Bucure\xc8\x99ti._NEWLINE_Academicianul Costin Murgescu, directorul Institutului, l-a trimis la studii de specializare \xc3\xaen Fran\xc8\x9ba (1971-1972). Acolo, i-a cunoscut pe Marcel Schapira \xc8\x99i Ion Vi\xc8\x9bianu, av\xc3\xa2nd primul contact cu Masoneria. Re\xc3\xaentors \xc3\xaen \xc8\x9bar\xc4\x83, ob\xc8\x9bine titlul \xc8\x99tiin\xc8\x9bific de doctor \xc3\xaen economie (1973)._NEWLINE_Lucreaz\xc4\x83 apoi ca redactor-\xc8\x99ef la revista \xe2\x80\x9cTribuna Studentului Economist\xe2\x80\x9d (1973-1978). Ulterior devine cadru didactic la A.S.E. Bucure\xc8\x99ti, la Catedra de Istoria G\xc3\xa2ndirii Economice, av\xc3\xa2nd din anul 1995 gradul didactic de profesor universitar titular la aceea\xc8\x99i catedr\xc4\x83. Este vicepre\xc8\x99edinte al Societ\xc4\x83\xc8\x9bii Rom\xc3\xa2ne de Economie (S.O.R.E.C.)._NEWLINE_\xc3\x8encep\xc3\xa2nd din anul 2004, este membru al Consiliului de administra\xc8\x9bie al B\xc4\x83ncii Na\xc8\x9bionale a Rom\xc3\xa2niei._NEWLINE_La data de 2 februarie 2007, pre\xc8\x99edintele Rom\xc3\xa2niei, Traian B\xc4\x83sescu, i-a conferit Ordinul Na\xc8\x9bional "Steaua Rom\xc3\xa2niei" \xc3\xaen grad de Cavaler, pentru "cea mai spectaculoas\xc4\x83 perioad\xc4\x83 de cre\xc8\x99tere de dup\xc4\x83 de cel de-al Doilea R\xc4\x83zboi Mondial", cu aceast\xc4\x83 ocazie fiind decorat \xc3\xaentregul Consiliu de Administra\xc8\x9bie al BNR._NEWLINE_De asemenea, prof. dr. Virgiliu Stoenescu de\xc8\x9bine gradul de mare secretar general al Supremului Consiliu de grad 33 al Ritului Sco\xc8\x9bian Antic \xc8\x99i Acceptat al Rom\xc3\xa2niei.\n_START_SECTION_\nActivitatea literar\xc4\x83\n_START_PARAGRAPH_\nGeorge Virgil Stoenescu s-a remarcat \xc8\x99i ca poet, el desf\xc4\x83\xc8\x99ur\xc3\xa2nd o intens\xc4\x83 activitate literar\xc4\x83. A debutat literar \xc3\xaen anul 1968, \xc3\xaen revista \xe2\x80\x9cContemporanul\xe2\x80\x9d. Lansarea sa ca poet are loc \xc3\xaentre anii 1970-1971 la revista \xe2\x80\x9cLuceaf\xc4\x83rul\xe2\x80\x9d, unde Cezar Baltag \xc8\x99i F\xc4\x83nu\xc8\x99 Neagu \xc3\xael sus\xc8\x9bin s\xc4\x83 publice intens. Debuteaz\xc4\x83 editorial \xc3\xaen anul 1972 cu volumul "Cercuri la Elsinore", premiat de Asocia\xc8\x9bia Scriitorilor din Bucure\xc8\x99ti. Volumul a fost ilustrat de c\xc4\x83tre Angela Pa\xc8\x99ca. El este membru al Uniunii Scriitorilor din Rom\xc3\xa2nia din 1975.'